જીવનમાં હાસ્યનું મહત્વ કેટલું છે એ વિશે સભાનતા પણ વધી છે અને હાસ્ય વિશેની ગંભીર ચર્ચા-વિચારણા પણ આજના યુગમાં વધી પડી છે. થેરેપી તરીકે હાસ્યનો ઉપયોગ થવા લાગ્યો છે. સામે પરંપરાગત રીતે સાહિત્યમાં હાસ્યને ગૌણ સ્થાન મળ્યું છે. એ મુખ્યધારા તરીકે ક્યારેય અને વિશ્વભરના કોઇ પણ સાહિત્યમાં ક્યારેય સ્વીકાર્ય બન્યું નથી. સ્વભાવિક જ સતત હસતા રહેવું તે પણ યોગ્ય ક્યાં ગણાયું છે ? પણ કોઇ પણ દશા-અવદશામાં હસતા રહેવું તે જીવનની સૌથી મોટી ફિલોસોફી પણ ગણાય છે ! ગુજરાતી સાહિત્યમાં હાસ્યનું ક્ષેત્ર પાતળી ધારા રુપે વહ્યાં કર્યું છે. મધ્યકાળની સરખામણીએ અર્વાચીન ગુજરાતી સાહિત્યમાં પ્રમાણમાં સભાન રીતે હાસ્યસાહિત્ય ખેડાવાની શરુઆત થઇ. પણ એય મર્યાદિત માત્રામાં જ. ડો. લાભુભાઇ લાવરિયાએ હાસ્યસાહિત્યને તપાસવાનું, એને સંશોધિત કરીને ગુજરાતના સુજ્ઞ વાચકો સામે ગુજરાતી હાસ્ય સાહિત્યની તસવીર મુકી આપવાનું કામ પોતાના પીએચ.ડી.ના સંશોધન નિમિત્તે કર્યું છે.